Erardus, divina miseratione, Autissiodorensis episcopus: universis presentes litteras inspecturis, salutem in Domino. Cum nos attendentes proventus et exitus cantorie ecclesie Beate-Eugenie de Varziaco, nostre diecesis, nunc pertinentes, nimis tenues et exiles ad ipsius cantorie onera supportanda, de bonorum virorum consilio, ad honorem Dei, dicte ecclesie utilitatem, et ad divinum officium in ea per dictum cantorem commodius exequendum, prebendam in dicta ecclesia vacantem per mortem magistri Guidonis de Chableiis, quondam ejusdem ecclesie canonici, dicte cantorie perpetuo annectimus et unimus, volentes et concedentes quod dictus cantor qui nunc est, vel qui pro tempore erit, ex nunc grossos fructus, exitus et proventus ac omnia jura dicte prebende integraliter percipiat et habeat. Hanc autem ordinationem et unionem a nobis factam statuimus autoritate diocesana et precipimus, in posterum, firmiter et inviolabiliter observari. Hoc autem cantor, thesaurarius, totumque capitulum predicte ecclesie voluerunt, concesserunt et approbaverunt, prout in litteris dictorum cantoris et capituli plenius continetur. In cujus rei testimonium et munimen presentes litteras sigillo nostro duximus sigillari. Anno Domini millesimo ducentesimo septuagesimo tertio, mense maio.